**Informatīvais ziņojums**

**„****Par atbalsta programmas „Radošo personu nodarbinātības programma” īstenošanu”**

Saskaņā ar Ministru kabineta 2021.gada 23.februāra rīkojuma Nr.109 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” (turpmāk – MK rīkojums Nr.109) 1.punktu, lai mazinātu Covid-19 krīzes radīto negatīvo seku ietekmi uz kultūras nozari, Valsts kultūrkapitāla fondam no valsts budžeta programmas 02.00.00 „Līdzekļi neparedzētiem gadījumiem” piešķirts finansējums 2 000 000 *euro* apmērā mērķprogrammas „Radošo personu nodarbinātības programma” (turpmāk – Programma) īstenošanai – atbalsta sniegšanai radošām personām no 2021.gada 1.janvāra līdz 2021.gada 30.jūnijam, tostarp 50 000 *euro* novirzīti Valsts kultūrkapitāla fonda administratīvo izmaksu segšanai – projektu iesniegumu vērtēšanas nodrošināšanai.

Programmas ietvaros sniegtajam atbalstam var pieteikties fiziskas personas, kuras bijušas radoši aktīvas pēdējo trīs gadu laikā, kuru līdzšinējā, kā arī plānotā radošā darbība veicina Latvijas kultūras un mākslas attīstību, kuru profesionālā darbība ierobežota Covid-19 valstī noteikto ierobežojumu dēļ un kuras pieteikuma iesniegšanas brīdī nesaņem dīkstāves pabalstu. Radošā darba stipendija ļauj vienlaikus īstenot savas radošās ieceres un saņemt ieņēmumus savas iztikas nodrošināšanai.

Programma paredz piešķirt stipendiju personām, kuru radošo darbību ietekmējuši Covid-19 infekcijas izplatības ierobežojumi, 650 *euro* apmērā mēnesī uz laiku līdz trim mēnešiem. Noteikto stipendijas apmēru pamato tas, ka vispārējā Covid-19 krīzes atbalsta apmērs 2021.gadā apstiprinātajiem atbalsta instrumentiem ir pieaudzis (minimālais atbalsta slieksnis dīkstāves pabalstam ir 500 *euro*, maksimālais – 1 000 *euro*). Līdz ar to, lai nodrošinātu vienotu pieeju Valsts kultūrkapitāla fonda īstenotajā Programmā piešķiramās stipendijas apmēram, vienā mēnesī personai atbalsta apmērs noteikts 60% no Centrālās statistikas pārvaldes oficiālajā statistikas paziņojumā publicētā valstī strādājošo mēneša vidējās darba samaksas apmēra 2019.gadā. Šāds atbalsta apmērs noteikts, lai ievērotu samērības principu ar citām Valsts kultūrkapitāla fonda īstenotajām mērķprogrammām, ņemot vērā, ka jaunrades stipendiju, kas tiek piešķirtas līdzšinējā radošajā darbībā augstu māksliniecisko kvalitāti apliecinājušu rakstnieku, mākslinieku un komponistu radošās izaugsmes un žanriski daudzveidīgas izcilas kvalitātes oriģinālliteratūras, mākslas darbu un oriģinālmūzikas tapšanai, apmērs ir 800 *euro*.

Lai pieteiktos Programmas konkursā, radošajai personai jāiesniedz apliecinājums, ka tās profesionālā radošā darbība ir ierobežota Covid-19 apdraudējuma laikā atbilstoši Ministru kabineta noteiktajiem pulcēšanās ierobežojumiem epidemioloģiskās drošības nolūkos, kā arī radošās darbības apraksts stipendijas laika periodam un līdzšinējās radošās darbības apraksts par pēdējiem trim gadiem. Ja persona atbilst administratīvajiem atbalsta kritērijiem un Valsts kultūrkapitāla fonda ekspertu komisija sniedz pozitīvu atzinumu par līdzšinējās un plānotās radošās darbības kvalitāti, personai tiek piešķirta un izmaksāta stipendija radošā darba veikšanai.

Valsts kultūrkapitāla fonds Programmas pirmās kārtas ietvaros radošās darbības atbalstam laikā no 2021.gada 1.janvāra līdz 2021.gada 31.martam ir piešķīris atbalsta stipendijas 864 personām (kopā Programmas pirmajā kārtā tika saņemti 989 pieteikumi), piešķirot kopējo finansējumu 1 610 700 *euro* apmērā. Savukārt 989 pieteikumu vērtēšanai tika izlietots viss šim nolūkam piešķirtais finansējums 49 916 *euro* apmērā. Kopā ar Valsts kultūrkapitāla fonda administratīvajām izmaksām no Programmas īstenošanai piešķirtajiem līdzekļiem Programmas pirmās kārtas īstenošanai ir izlietots finansējums 1 660 616 *euro* apmērā. Līdz ar to Programmas otrās kārtas īstenošanai šobrīd pieejamais finansējums ir 339 384 *euro*.

2021.gada 31.maijā tika izsludināta pieteikšanās Programmas otrajai kārtai, nosakot pieteikšanās termiņu līdz 2021.gada 15.jūnijam, radošās darbības atbalstam periodā no 2021.gada 1.aprīļa līdz 2021.gada 30.jūnijam. Līdz pieteikšanās termiņa beigām Valsts kultūrkapitāla fonds ir saņēmis 1 432 pieteikumus, kuru īstenošanai, ņemot vērā Programmas pirmās kārtas pirmās kārtas pieredzi, ka atbalstam kvalificējas apmēram 85% pieteikumu, līdz ar to paredzot, ka stipendija tiks piešķirta 1 200 pretendentiem, nepieciešamais finansējums ir 2 340 000 *euro* (1 200 stipendijas x 1 950 *euro*), savukārt pieteikumu izvērtēšanai nepieciešams finansējums ir 71 660 *euro* apmērā, un konkrēti:

1. projektu vērtēšana – 3,50 *euro* x 11 eksperti x 1 432 projekti (Programmas otrajā kārtā nepieciešams finansējums  iesniegto 1 432 projektu vērtēšanai, jo Programmas pirmajā kārtā izlietots viss ar MK rīkojumu Nr.109 piešķirtais finansējums projektu vērtēšanai) = 55 132 *euro* x 1,2359 (darba devēja valsts sociālās apdrošināšanas obligātās iemaksas 23,59%) = 68 138 *euro*;
2. ekspertu komisijas sēde 175,00 *euro* x 11 eksperti x 1 sēde = 1925 *euro* x 1,2359 (darba devēja valsts sociālās apdrošināšanas obligātās iemaksas 23,59%) = 2 359 *euro*;
3. Valsts kultūrkapitāla fonda padomes sēde lēmuma pieņemšanai 71,14 *euro* x 13 padomes locekļi x 1 sēde = 925 *euro* x 1,2359 (darba devēja valsts sociālās apdrošināšanas obligātās iemaksas 23,59%) = 1 143 *euro*.

Līdz ar to kopējais Programmas otrās kārtas īstenošanai nepieciešamais finansējums ir 2 411 660 *euro*. Ņemot vērā, ka Programmas otrās kārtas īstenošanai šobrīd pieejams finansējums 339 384 *euro* apmērā, tās pilnvērtīgai īstenošanai no valsts budžeta programmas „Līdzekļi neparedzētiem gadījumiem” Valsts kultūrkapitāla fondam papildus nepieciešams finansējums 2 072 276 *euro* apmērā.

Ņemot vērā, ka saskaņā ar Ministru kabineta 2020.gada 9.jūnija noteikumiem Nr.360 „Epidemioloģiskās drošības pasākumi Covid-19 infekcijas izplatības ierobežošanai” noteiktie ierobežojumi vēl joprojām tieši skar dažādu kultūras nozarē nodarbināto personu darbību un ņemot vērā arī to, ka šobrīd ir augsti Covid-19 infekcijas izplatības rādītāji, Kultūras ministrija, ņemot vērā Ministru prezidenta 2021.gada 8.jūnija rezolūcijā Nr.2021-1.1.1./31-31 doto uzdevumu, jautājumu par Programmas turpināšanas nepieciešamību laika periodam pēc 2021.gada 1.jūlija, skatīs rezolūcijā minētā informatīvā ziņojuma ietvaros, kompleksi izvērtējot epidemioloģisko un ekonomisko pamatojumu Programmas turpināšanai, nodrošinot uz datiem balstītu lēmumu pieņemšanu un atbalsta sniegšanu visefektīvākajā veidā.

Portugāles prezidentūras Eiropas Savienības Padomē laikā pieņemtajos Padomes secinājumos par kultūras un radošo nozaru atveseļošanu, noturību un ilgtspēju Eiropas Savienības dalībvalstis ir aicinātas atbalstīt kultūras un radošās nozares Covid-19 krīzes pārvarēšanā, veidojot dažādām mērķgrupām piemērotus atbalsta instrumentus. Arī Eiropas Parlamenta partiju grupa 2021.gada 26.maijā pieņēmusi kopīgu deklarāciju, aicinot Eiropas Savienības dalībvalstis veikt finansiālus ieguldījumus kultūras nozares noturības stiprināšanā. Šāds atbalsts tiek turpināts virknē Eiropas Savienības dalībvalstu.

Kultūras ministrija ir veikusi Programmas izvērtējumu atbilstoši Komercdarbības atbalsta kontroles likuma 5.pantā noteiktajām četrām komercdarbības atbalsta pazīmēm, un secinājusi, ka, sniedzot atbalstu radošajām personām – saimnieciskās darbības veicējiem, neizpildās Komercdarbības atbalsta kontroles likuma 5.pantā noteiktā ceturtā komercdarbības atbalsta pazīme, līdz ar to atbalsts šīm personām nekvalificējas kā komercdarbības atbalsts, un komercdarbības atbalstu regulējošās tiesību normas nav jāpiemēro.

Ņemot vērā minēto, informatīvajam ziņojumam „Par atbalsta programmas „Radošo personu nodarbinātības programma” īstenošanu” pievienotais Ministru kabineta sēdes protokollēmuma projekts paredz:

1. pieņemt zināšanai, ka Programmas īstenošanai no 2021.gada 1.janvāra līdz 2021.gada 30.jūnijam Kultūras ministrijas (Valsts kultūrkapitāla fonda) budžetā ir paredzēts finansējums 2 000 0000 *euro* apmērā, savukārt Programmas otrās kārtas īstenošanai papildus nepieciešamais finansējums ir 2 072 276 *euro*;
2. Kultūras ministrijai sagatavot un kultūras ministram noteiktā kārtībā iesniegt izskatīšanai Ministru kabinetā rīkojuma projektu par finanšu līdzekļu piešķiršanu no valsts budžeta programmas 02.00.00 „Līdzekļi neparedzētiem gadījumiem” Programmas otrās kārtas īstenošanai atbilstoši Ministru kabineta sēdes protokollēmuma projekta 2.punktam.

Kultūras ministrs N.Puntulis

Vīza: Valsts sekretāre D.Vilsone

Turlaja 67330250

Laura.Turlaja@km.gov.lv